Veliki broj Osječana koji su, recimo, otišli u Irsku, još uvijek se nisu odjavili s hrvatskog zdravstvenog osiguranja

Tijekom proteklih godina velik broj ljudi iselio je iz Slavonije u Njemačku i Irsku u potrazi za boljim životom. U najvećoj od pet slavonskih županija, Osječko-baranjskoj, prošle godine prebivalište je odjavilo samo 514 osoba, a ta brojka je nesrazmjerna s pričama o tisućama ljudi koji su otišli van države.

"Privremeno su u inozemstvo iselile 153 osobe, a 361 osoba odselila je trajno”, kazala je za Glas Slavonije Vesna Žnidarić Bolarić iz Policijske uprave osječko-baranjske. Osječko-baranjska policija je nakon detaljnih provjera prema službenoj dužnosti prošle godine odjavila skoro osam puta manje osoba s adresa prebivališta na području županije nego 2016. godine.

Sadržaj se nastavlja...

Prošle godine je, naime, nakon provjera iz Zbirke podataka o prebivalištu i boravištu građana odjavljeno 468 osoba, dok ih je 2016. bilo odjavljeno čak 3630. Kako piše Glas Slavonije, puno veći broj ljudi odjavilo se s osječkog Zavoda za zapošljavanje nego u policiji.

Nisu se odjavili s hrvatskog zdravstvenog osiguranja

U jedanaest mjeseci prošle godine sa Zavoda za zapošljavanje odjavile su se 674 osobe, a najviše u veljači – njih čak 293. Nesrazmjer između odjavljenih u policiji i na Zavodu tumači se time što se građani odjavljuju i u konzulatima država u koje su preselili, pa postupak tada traje dulje. Ipak, mnogo je više onih koji se uopće ne odjavljuju kako bi i dalje primali dječji doplatak u Hrvatskoj ili koristili usluge ovdašnjeg zdravstvenog sustava.

Veliki broj Osječana koji su, recimo, otišli u Irsku, još uvijek se nisu odjavili s hrvatskog zdravstvenog osiguranja. Naime, koriste ga obzirom da je ono nemjerljivo jeftinije nego u Irskoj gdje dobiju bruto plaću koja mahom nije previsoka i najčešće se radi o minimalnoj plaći te zbog toga ne uplaćuju zdravstveno osiguranje.

No, pri svakom dolasku u Hrvatsku koriste sve moguće liječničke usluge, od posjeta zubaru pa do ostalih pretraga, a nerijetko zatraže i antibiotike od svojih hrvatskih liječnika jer su ovdje jeftiniji.

Dužni odjaviti prebivalište

Što se tiče odjave prebivališta, u zakonu piše da je osoba ako napušta prebivalište u trajanju duljem od godine dana radi privremenog odlaska izvan Hrvatske u svrhu obrazovanja, obavljanja poslova koji nisu trajnog karaktera, dugotrajnog liječenja i slično, dužna to prijaviti ondje gdje joj je prijavljeno prebivalište.

To može učiniti i preko konzularnih ureda RH u inozemstvu, uz prilaganje odgovarajuće dokumentacije o razlozima privremenog odlaska. Oni koji privremeno borave u inozemstvu i dalje imaju prebivalište u RH i pravo na osobnu iskaznicu. Iz MUP-a naglašavaju i da ako građanin ostane u inozemstvu i nakon proteka pet godina od dana kad je prvi put prijavio privremeni odlazak, dužan je to ponovno prijaviti. Prijava se potom mora obnavljati svake tri godine. Nakon povratka u Hrvatsku, o tome moraju izvijestiti nadležnu policijsku upravu u kojoj imaju prijavljeno prebivalište.